CELEX: C2006/294/110
Language: el
Date: 2006-12-02 00:00:00
Title: Υπόθεση T-264/06: Προσφυγή της 22ας Σεπτεμβρίου 2006 — DC-HADLER NETWORKS κατά Επιτροπής

2.12.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 294/53
            
         Προσφυγή της 22ας Σεπτεμβρίου 2006 — DC-HADLER NETWORKS κατά Επιτροπής
   (Υπόθεση T-264/06)
   (2006/C 294/110)
   Γλώσσα διαδικασίας: η γαλλική
   Διάδικοι
   
      Προσφεύγουσα: DC-HADLER NETWORKS SA (Βρυξέλλες, Βέλγιο) (εκπρόσωπος: L. Muller, δικηγόρος)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να κρίνει την προσφυγή παραδεκτή και βάσιμη
            
         
               —
            
            
               να ακυρώσει την προσβαλλόμενη πράξη
            
         Ισχυρισμοί και κύρια επιχειρήματα
   Η προσφεύγουσα στην υπό κρίση προσφυγή υπέβαλε προσφορά στη διαδικασία προσκλήσεως για την υποβολή προσφορών για το σχέδιο EuropeAid/122742/C/SUP/RU, που τιτλοφορείται «Κοινωνική ένταξη των μειονεκτούντων ατόμων στο Privolzhsky Federal Okrug — Προμήθεια υλικού κοινωνικής ένταξης και αποκατάστασης μειονεκτούντων ατόμων και ΙΤ και εξοπλισμός γραφείου για το δίκτυο πληροφοριών» που εντάσσεται στο πλαίσιο του εθνικού προγράμματος δράσεως Tacis 2003 (1). Με επιστολή της 20ής Ιουνίου 2006, η Επιτροπή πληροφόρησε την προσφεύγουσα ότι η προσφορά της έγινε δεκτή για τις παρτίδες 1, 2 και 4. Ωστόσο, στις 14 Ιουλίου η Επιτροπή πληροφόρησε την προσφεύγουσα με επιστολή ότι η αναθέτουσα αρχή αποφάσισε να ακυρώσει τη διαδικασία προσκλήσεως για την υποβολή προσφορών και να μη υπογράψει τη σύμβαση με την προσφεύγουσα λόγω ανεπαρκούς συναγωνισμού. Με την υπό κρίση προσφυγή, η προσφεύγουσα ζητεί την ακύρωση της απόφασης που περιέχεται στην επιστολή αυτή.
   Στο πλαίσιο της προσφυγής της η προσφεύγουσα προβάλλει δύο λόγους ακυρώσεως.
   Ο πρώτος αφορά παράβαση ουσιώδους τύπου καθόσον, κατά την προσφεύγουσα, η αιτιολογία που προέβαλε η Επιτροπή για την απόφαση να μην της αναθέσει τελικά τη σύμβαση δεν μπορεί να θεωρηθεί ικανοποιητική. Η προσφεύγουσα υποστηρίζει ότι η Επιτροπή, μόνον όταν της το ζήτησε με επιστολή της 17ης Ιουλίου 2006, διευκρίνισε με την από 27 Ιουλίου 2006 επιστολή ότι η απόφασή της στηρίχθηκε στο άρθρο 101 του κανονισμού 1605/2002 του Συμβουλίου (2). Κατά την άποψη της προσφεύγουσας, η αιτιολογία που προέβαλε η Επιτροπή για να στηρίξει την επίδικη απόφαση δεν δίνει τη δυνατότητα να εξεταστούν οι λόγοι που την οδήγησαν να αναθεωρήσει την προηγουμένη απόφασή της για ανάθεση της σύμβασης στην προσφεύγουσα. Η προσφεύγουσα υποστηρίζει ότι αυτή η έλλειψη σαφήνειας της αιτιολογίας εκ μέρους της Επιτροπής είναι κατά τούτο εντονότερη καθόσον η Επιτροπή ανακάλεσε την προηγουμένη επίσημη απόφασή της.
   Ο δεύτερος λόγος ακυρώσεως αφορά παράβαση του άρθρου 253 ΕΚ. Η προσφεύγουσα φρονεί ότι η Επιτροπή, ακυρώνοντας τη διαδικασία προσκλήσεως για την υποβολή προσφορών λόγω ανεπαρκούς συναγωνισμού υπέπεσε σε πρόδηλη και σοβαρή πλάνη προβάλλοντας ανακριβή και ατελή αιτιολογία καθόσον, στο παρελθόν, η προσφεύγουσα είχε αναλάβει πλείονες συμβάσεις ενώ ήταν η μόνη που είχε υποβάλει προσφορά.
   
      (1)  Πρόγραμμα που στηρίζεται στον κανονισμό (ΕΚ, Ευρατόμ) 99/2000 της 29ης Δεκεμβρίου 1999 για τη χορήγηση συνδρομής στα κράτη εταίρους της Ανατολικής Ευρώπης και της Κεντρικής Ασίας (ΕΕ 2000, L 12, σ.1).
   
      (2)  Κανονισμός ΕΚ Ευρατόμ, της 25ης Ιουνίου 2002 για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (ΕΕ L 248, σ. 1).